*Tämä artikkeli käsittelee televisiosarjaa. Twin Peaks on myös Mountainin albumi.*

**Twin Peaks** on David Lynchin ja Mark Frostin luoma kulttimainetta nauttiva televisiosarja, joka seuraa FBI-agentti Dale Cooperin yritystä selvittää nuoren Laura Palmerin raakaa murhaa kuvitteellisessa Twin Peaksin pikkukaupungissa, kaupungin asukkaiden elämää ja kaupunkiin liittyviä yliluonnollisia tapahtumia. 

Kuvitteellinen Twin Peaksin kaupunki, ja samalla sarjan tapahtumat, sijoittuvat synkkien metsien keskelle Koillis-Washingtoniin. Kuvauspaikkana toimi pääasiassa North Bend Luoteis-Washingtonissa. FBI-agentti Dale Cooperia esittää Kyle MacLachlan. Lisäksi sarjassa näyttelevät muun muassa David Lynch, Lara Flynn Boyle, Heather Graham, David Duchovny ja Sherilyn Fenn.

Lynch ja Frost kirjoittivat ja ohjasivat osan jaksoista, mutta he käyttivät myös paljon kutsuttuja ohjaajia. Yhdysvalloissa sarjaa lähettiin huhtikuusta 1990 kesäkuuhun 1991 yhteensä 30 jakson verran. Sarjan päättymisestä huolimatta sillä on yhä vankka fanikunta, joka järjestää esimerkiksi aiheeseen liittyviä festivaaleja. *Twin Peaks* on monesti listattu yhdeksi historian parhaista televisiosarjoista.

Sarja lienee ollut alkuunpanija useille eristyneiden pikkukaupunkien erikoisiin persooniin perustuneille 1990-luvun televisiosarjoille, kuten *Rooman sheriffi* ja *Villi Pohjola*. Sarja sisältää erilaisia kauhu-, scifi- ja surrealistisia elementtejä, jotka periytyivät esimerkiksi *Salaisiin kansioihin* ja *Lostiin*. *Twin Peaksin* tunnuspiirteitä ovat rauhallinen, melkein viipyilevä kerronta, omintakeinen huumori ja omintakeista tunnelmaa luova Angelo Badalamentin musiikki.

Suomessa sarja esitettiin ensimmäisen kerran keväällä 1991 (ensimmäiset 15 jaksoa), loput jaksot esitettiin syksyllä 1991. Se uusittiin osittain keväällä 1995 sekä kokonaisuudessaan vuosina 2000–2001 sekä 2007 MTV3:lla. Kutosella sarja uusittiin 1. syyskuuta 2012 – 28. maaliskuuta 2013. Viimeisin uusintakierros alkoi TV5:llä 9. lokakuuta 2013.

7. lokakuuta 2014 sarjan tekijät David Lynch ja Mark Frost vahvistivat, että sarjalle tehdään kolmas, yhdeksän jakson pituinen tuotantokausi vuonna 2015. Uudet jaksot sijoittuvat sarjassa 25 vuoden päähän ensimmäisistä jaksoista. Lynch vetäytyi sarjasta huhtikuussa 2015 liian vähäisen palkkion vuoksi. Toukokuussa 2015 Lynch ilmoitti palaavansa sarjaan ja kertoi, että jaksoja tehdään enemmän kuin suunnitellut yhdeksän. Myöhemmin toukokuussa 2015 ilmoitettiin, että jaksojen määrä tuplataan kahdeksaantoista ja Angelo Badalamenti palaa tekemään uutta musiikkia.

Sarjan pohjalta on tehty myös elokuva *Twin Peaks – Tuli kulje kanssani*, joka julkaistiin vuonna 1992. Elokuva on erittäin merkittävä sekä alkuperäisen televisiosarjan että vuonna 2017 julkaistun kolmannen tuotantokauden juonen yksityiskohtien kannalta. Lisäksi vuonna 2014 julkaistiin kokoelma *Twin Peaks: The Missing Pieces*, joka sisältää poistettuja ja pidennettyjä kohtauksia. 

Uudet jaksot alkoivat Yhdysvalloissa Showtime-kanavalla 21. toukokuuta 2017. Suomessa Sub-kanava esitti syksyllä 2017 ensin vanhat jaksot uusintana ja sen jälkeen sarjan uudet jaksot.

Päärooleissa
------------

|  |  |  |
| --- | --- | --- |
|  Kyle MacLachlan  | … |  FBI-agentti Dale Cooper
  |
|  Michael Ontkean  | … |  sheriffi Harry S. Truman
  |
|  Mädchen Amick  | … |  Shelly Johnson
  |
|  Dana Ashbrook  | … |  Bobby Briggs
  |
|  Richard Beymer  | … |  Benjamin Horne
  |
|  Lara Flynn Boyle  | … |  Donna Hayward
  |
|  Sherilyn Fenn  | … |  Audrey Horne
  |
|  Warren Frost  | … |  tri Will Hayward
  |
|  Peggy Lipton  | … |  Norma Jennings
  |
|  James Marshall  | … |  James Hurley
  |
|  Everett McGill  | … |  Ed Hurley
  |
|  Jack Nance  | … |  Pete Martell
  |
|  Ray Wise  | … |  Leland Palmer
  |
|  Joan Chen  | … |  Jocelyn Packard
  |
|  Piper Laurie  | … |  Catherine Martell
  |
|  Kimmy Robertson  | … |  Lucy Moran
  |
|  Eric Da Re  | … |  Leo Johnson
  |
|  Harry Goaz  | … |  apulaissheriffi Andy Brennan
  |
|  Michael Horse  | … |  apulaissheriffi Tommy "Hawk" Hill
  |
|  Sheryl Lee  | … |  Laura Palmer / Madeleine "Maddy" Ferguson
  |
|  Russ Tamblyn  | … |  tri Lawrence Jacoby
  |
|  Kenneth Welsh  | … |  Windom Earle
  |

Sarjan hahmot ja jaksot
-----------------------

* Luettelo televisiosarjan Twin Peaks henkilöhahmoista
* Luettelo televisiosarjan Twin Peaks jaksoista

Lähteet
-------

1. ↑  IMDb Users: IMDb Top Rated TV Shows *IMDb*. Viitattu 26.1.2018.
2. ↑  100 Greatest TV Shows of All Time *Rolling Stone*.  Arkistoitu 26.1.2018. Viitattu 26.1.2018.
3. ↑  Dyer, James et al.: The 50 Best TV Shows Ever *Empire*. Viitattu 26.1.2018. (englanniksi)
4. ↑  Twin Peaks - Hollywood's 100 Favorite TV Shows *The Hollywood Reporter*. Viitattu 26.1.2018. (englanniksi)
5. ↑
6. ↑
7. ↑   (Arkistoitu – Internet Archive)
8. ↑
9. ↑  Charles Evans: Fire Walk With Me and The Missing Pieces: what you need to know *Medium*.  13.5.2017. Viitattu 9.8.2019. (englanniksi)
10. ↑  <img src='https://muropaketti com/wp-content/themes/om-core/assets/img/oba png' class='oba-icon' alt='Opas selainkäyttöön perustuvasta mainonnasta' />Käyttäytymiseen perustuva mainonta: David Lynch kehottaa katsomaan Fire Walk with Me -elokuvan ennen uusia Twin Peaks -jaksoja *Muropaketti.com*.  21.5.2017. Viitattu 9.8.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Twin Peaks**.
* Twin Peaks Gazette. (englanniksi)
* Twin Peaks Online. (englanniksi)